Zimbabwe op National Geographic se ‘moet-sien’-lysieVictoria-waterval in Zimbabwe (Foto: leonbasson/Pixabay) National Geographic Traveller, een van die wêreld se vooraanstaande reistydskrifte, het Zimbabwe op ŉ lys van 19 ‘moet-sien’-bestemmings in die wêreld in 2019 geplaas. Zimbabwe is in die negende plek, die hoogste plek op die ranglys van enige Afrika-land. Lonely Planet, nog ŉ vername reisorganisasie, het Zimbabwe in die derde plek geplaas van plekke wat die wêreld volgende jaar moet sien. Setouchi in Japan is bo-aan National Geographic Traveller se ranglys met KwaZulu-Natal in Suid-Afrika in die 13de plek. Volgens die tydskrif is KwaZulu-Natal op dié lys omdat British Airways onlangs direkte vlugte beskikbaar gestel het tussen Heathrow en Durban en twee nuwe gastehuise in die Hluhluwe-Imfolozi Park oopgemaak het. Die belangrikste bestemmings is die strande en “magiese ontmoetings met olifante en renosters wat gered is”, tesame met bootvaarte by St Lucia. Zimbabwe beleef tans erge probleme met tekorte aan brandstof en stygende pryse. National Geographic Traveller het geskryf: “Waarom nou? Met Mugabe weg, lyk dit of Zimbabwe se nuwe president Emmerson Mnangagwa gretig is om in toerisme te belê. En alhoewel daar ekonomiese en politieke onstuimigheid is, word die veiligheid van toeriste nie bevraagteken nie.” Belangrikste toeristebestemmings: Victoria-waterval en die omliggende gebied, die Zambesi- nasionale park, Hwange- nasionale park, Mana- nasionale park en Gonarezhou- nasionale park. Zimbabwe het minstens vyf Wêrelderfenisgebiede. Die Victoria Falls-lughawe is ook uitgebrei en inkomste uit dié toerisme sal na verwagting vanjaar meer as $1 miljard beloop met ŉ rekord van 2,7 miljoen toeriste. Die volledige lys: 1 Setouchi, Japan 2 Antarktika 3 Pittsburgh, Pennsilvanië in die VSA 4 Korsika 5 Kambodja 6 San Miguel de Allende, Meksiko 7 West Yorkshire, Engeland 8 Hongkong, China 9 Zimbabwe 10 Guyana 11 Oslo, Noorweë 12 Eritrea 13 KwaZulu-Natal, Suid-Afrika 14 Bhutan 15 Dundee, Skotland 16 Uganda 17 Matera, Italië 18 Indonesië 19 Sibiu, Roemenië Klik hier om te sien waarom elke streek gekies is.